Συμφωνία για την αποχώρηση του υπέγραψε ο Πρόεδρος της Υεμένης
παραχωρεί την εξουσία στον αντιπρόεδρο και δεσμεύεται για εκλογές
Ο Πρόεδρος της Υεμένης Αλί Αμπντουλάχ Σαλέχ και ηγέτες της αντιπολίτευσης υπέγραψαν την Τετάρτη την από καιρού αναμενόμενη συμφωνία για την μεταβίβαση της εξουσίας στον αντιπρόεδρο της χώρας, Αμπέντ Ραμπό Μανσούρ Χαντί και την διεξαγωγή εκλογών το συντομότερο δυνατό. Η συμφωνία θα μπορούσε να τερματίσει τις διαδηλώσεις των τελευταίων μηνών εναντίον της 33χρονης ηγεσίας του Προέδρου Σαλέχ. Ο κ. Σαλέχ και οι ηγέτες της αντιπολίτευσης υπέγραψαν την συμφωνία σε τελετή στην Σαουδική Αραβία. Ο σαουδάραβας Βασιλιάς Αμπντουλάχ τόνισε ότι η Υεμένη αλλάζει σελίδα στην ιστορία της και προέτρεψε την πολιτική ηγεσία της να εργαστεί για να φέρει την ειρήνη στην ταλαιπωρημένη χώρα. Ο κ. Σαλέχ ανέφερε ότι η κυβέρνηση του είναι ικανοποιημένη από την συνεργασία με τα, όπως τα χαρακτήρισε, «αδέρφια μας στην αντιπολίτευση» για την ανοικοδόμηση και ανασυγκρότηση της Υεμένης. Εξέφρασε λύπη για την αιματοχυσία, κατά την δεκάμηνη εξέγερση που στόχευε στην ανατροπή του, αλλά ισχυρίστηκε ότι τα επεισόδια ήταν αποτέλεσμα εξωτερικών δυνάμεων που προωθούσαν την δική τους ατζέντα στον αραβικό κόσμο. Η συμφωνία ήταν μια νίκη του Συμβουλίου Συνεργασίας Χωρών του Περσικού Κόλπου που συνέταξε το κείμενο και εργάστηκε υπομονετικά για την υπογραφή του. Ο Γενικός Γραμματέας του Συμβουλίου Αμπντέλ Λατίφ Ζαγιάνι χαρακτήρισε την υπογραφή της συμφωνίας «ιστορική». Ωστόσο η συμφωνία δεν ικανοποίησε τους αντικυβερνητικούς διαδηλωτές στην Υεμένη. Μετά την υπογραφή του κειμένου διαδηλωτές συγκεντρώθηκαν στην πρωτεύουσα Σάναα για να εκφράσουν την αντίθεση τους σε άρθρο της συμφωνίας που παραχωρεί αμνηστία στον κ. Σαλέχ. Επίσης, ορισμένοι διαδηλωτές ζήτησαν την άμεση απομάκρυνση του. Ο Γενικός Γραμματέας των ΗΕ Μπαν Κι Μουν δήλωσε την Τετάρτη ότι μετά την υπογραφή της συμφωνίας, ο κ. Σαλέχ σχεδιάζει να ταξιδέψει στη Νέα Υόρκη για να συνεχίσει την θεραπεία του για τα τραύματα και τα εγκαύματα που υπέστη μετά την βομβιστική επίθεση στο Προεδρικό Μέγαρο τον Ιούνιο.